|  |
| --- |
|  |

Vejledning i bedømmelse af stemmesedler til Folketingsvalget den 1. november 2022.

Herunder gennemgås reglerne for hvornår en stemme er afgivet korrekt samt hvornår stemmesedlen anses for at være ugyldig og dermed ikke kan komme i betragtning.

Først gennemgås reglerne for afgivelse af stemmen på et afstemningssted, altså hvor vælgeren møder op og stemmer. Efterfølgende gennemgås reglerne for brevstemmer.

Disse regler fremgår af Bekendtgørelsen om bedømmelse af stemmesedler afgivet til Folketingsvalg (nr. 996/2013)

Når en vælger stemmer i Danmark, sker det ved at sætte et kryds ved det parti eller kandidat, som vælgeren ønsker at stemme på. Et kryds defineres på følgende måde i bekendtgørelsen:

**§ 1 stk. 1:** Kryds er et tegn svarende til bogstavet X eller tegnet for plus (+)

**§ 1 stk. 2:** Tegn, der er afledt af et kryds, eller gentagen markering for tydeliggørelse af et kryds, bedømmes efter samme regler som kryds.

Er der tale om et halvt kryds, som er en lodret, vandret eller skrå steg, så se under § 9. Har krydset karakter af en stjerne, så er det et ugyldigt kryds.

Når man bedømmer en stemmeseddel og man **ikke** kan konstatere et kryds, som beskrevet ovenover, så skal man undersøge om stemmesedlen er ugyldig. Herunder beskrives ugyldighedsgrundende:

**§ 3:** Blanke stemmer er ugyldige.

***Stemmesedler, hvor vælgerens stemme på stemmesedlen ikke er afmærket med et kryds, m.v.***

**§ 4, stk. 1:** Stemmesedler er ugyldige, hvis vælgerens stemme ikke er afmærket med et kryds.

En stemmeseddel er ugyldig, hvis den i stedet for et kryds, er afmærket med bogstav, cirkel eller andet mærke, der ikke har karakter af et kryds.

**Stk. 2:** Hvis stemmesedlen i stedet for et kryds er afmærket med overstreget, udvisket eller halvt kryds, bedømmes stemmesedlen efter reglen i § 9 stk. 1.

**Stk. 3:** Afmærkning udenfor afkrydsningsrubrikkerne medfører **ikke** ugyldighed, hvis afmærkningen i øvrigt er gyldig efter de øvrige bestemmelser i denne bekendtgørelse.

***Stemmesedler, der giver anledning til tvivl om vælgerens stemmeafgivning.***

**§ 5:** En stemmeseddel er ugyldig, hvis den er helt eller delvist overstreget.

**§ 6:** En stemmeseddel er ugyldig, hvis den er afmærket med kryds i flere felter.

**§ 7:** En stemmeseddel er ugyldig, hvis den er afmærket med kryds, der rækker ind i flere partifelter jf. dog § 8.

**Stk. 2:** Hvis den væsentligste del af et kryds, herunder krydsets skæringspunkt, er placeret i ét partifelt, anses stemmesedlen som en gyldig stemme for den pågældende kandidatliste, medmindre stemmesedlen er ugyldig efter en af de øvrige bestemmelser i bekendtgørelsen.

**Stk. 3:** Hvis den væsentligste del af krydset, herunder krydsets skæringspunkt, er placeret i feltet for kandidater uden for partierne, bedømmes stemmesedlen efter § 8.

**§ 8:** En stemmeseddel er ugyldig, såfremt den er afmærket med kryds ud for ordene ”Uden for partierne” i feltet for kandidater uden for partierne jf. dog stk. 2 og 3.

**Stk. 2:** Hvis der kun er opstillet én kandidat uden for partierne, anses stemmesedlen som en gyldig stemme for denne, medmindre stemmesedlen er ugyldig i medfør af en af de øvrige bestemmelser i bekendtgørelsen.

**Stk. 3:** Hvis der både er sat kryds ud for ordene ” Uden for partierne” og ud for en kandidat opstillet uden for partierne, anses stemmesedlen som en gyldig stemme for denne, medmindre stemmesedlen er ugyldig i medfør af en af de øvrige bestemmelser i bekendtgørelsen.

**§ 9, stk. 1:** En stemmeseddel er ugyldig, hvis den er afmærket med overstreget, udvisket eller halvt kryds (dvs. en lodret, vandret eller skrå streg) jf. dog stk. 2 og 3.

**Stk. 2:** Hvis stemmesedlen er afmærket med kryds inden for samme felt som det overstregede, udviskede eller halve kryds, anses stemmesedlen som en gyldig stemme for den pågældende kandidatliste, medmindre stemmesedlen er ugyldig i medfør af en af de øvrige bestemmelser i bekendtgørelsen.

**Stk. 3:** Hvis stemmesedlen i feltet for kandidater uden for partierne foruden et overstreget, udvisket eller halvt kryds er afmærket med kryds, bedømmes stemmesedlen efter reglen i § 8, idet overstregede, udviskede eller halve kryds betragtes som et kryds.

**§ 10:** En stemmeseddel er ugyldig, hvis den er afmærket med kryds uden for partifelterne, herunder felt for kandidater uden for partierne. *Det vil sige, at der ikke er sat kryds i afkrydsningsrubrikken eller i feltet ud for et parti eller kandidat. Hvis krydset, f.eks. er sat i margen, så er stemmesedlen ugyldig.*

**§ 11:** En stemmeseddel er ugyldig, hvis det af andre grunde end de i §§ 5-10 nævnte ikke kan afgøres med sikkerhed, hvilken kandidatliste vælgeren har villet give sin stemme.

**§ 12:** Det afgøres efter reglerne i Folketingslovens § 73, stk. 3 og 4, hvorvidt en gyldig stemmeseddel efter § 7, stk. 2. eller 9 stk. 2, er en personlig stemme eller en listestemme.

*Folketingsvalglovens § 73, stk. 3 og 4:*

***§ 73.***

*Stk. 3. Har vælgeren sat kryds ud for navnet på en kandidat eller såvel ud for navnet på en kandidat som ud for navnet på det parti, kandidaten er opstillet for, anses stemmesedlen som afgivet for kandidaten (personlig stemme). Tilsvarende gælder, hvis vælgeren på brevstemmesedlen har anført navnet på en kandidat eller såvel navnet på en kandidat som navnet eller bogstavbetegnelsen for det parti, kandidaten er opstillet for.*

*Stk. 4. Har vælgeren sat kryds ud for navnet på et parti eller inden for partifeltet på en sådan måde, at det ikke med sikkerhed fremgår, hvilken af partiets kandidater vælgeren har villet give sin stemme, anses stemmesedlen som afgivet for partiet (partistemme). Tilsvarende gælder, hvis vælgeren på brevstemmesedlen har anført navnet eller bogstavbetegnelsen for et parti eller navnene på flere kandidater, der er opstillet for samme parti i storkredsen.*

**§ 13:** En stemmeseddel er ugyldig, hvis det må antages, at den ikke er udleveret på afstemningsstedet.

***Stemmesedler med særpræg***

**§ 14, stk. 1:** En stemmeseddel er ugyldig, hvis den foruden et kryds er afmærket med bogstav, cirkel eller andet mærke, der ikke har karakter af et kryds jf. dog stk. 2.

**Stk. 2:** Stemmesedler, der er omfattet af § 9 stk. 2 eller 3, er ikke på grund af de i disse bestemmelser nævnte angivelser ugyldige i medfør af stk. 1.

**§ 15:** En stemmeseddel, der er afmærket med flere end 3 kryds, er ugyldig. Et overstreget, udvisket eller halvt kryds jf. § 9, anses som et kryds ved anvendelse af reglen i pkt. 1.

**§ 16:** En stemmeseddel, hvorpå der er tegnet, eller som er påført påskrift af nogen art, herunder et kandidatnavn eller andet navn, eller som er påført påklæbning af nogen art, er ugyldig. Afsmitning eller lignende fra skriftfarven i det benyttede skriveredskab betragtes ikke som påskrift.

**§ 17:** En stemmeseddel er ugyldig, hvis den på anden måde end nævnt i §§ 14 – 16 er givet et særpræg, herunder ved afmærkning med forskellige skriftfarver, ved iturivning eller ved afrivning af et eller flere stykker. Iturivning eller afrivning betragtes ikke som særpræg, hvis dette sker ved stemmesedlens udtagning af stemmekassen eller senere. Afmærkning af stemmesedlen med et andet skriveredskab end det, der er fremlagt eller ophængt i stemmerummet, betragtes ikke som særpræg, medmindre skriftfarven eller skrifttykkelsen er helt usædvanlig sammenlignet med almindelige skriveredskaber.

***Brevstemmer:***

Herunder er en liste over grunde til at en brevstemme anses for at være ugyldig:

**§ 18:** Blanke brevstemmer er ugyldige.

***Brevstemmer, der giver anledning til tvivl om vælgerens stemmeafgivning.***

**§ 19, stk. 1:** En brevstemmeseddel er ugyldig, hvis der på stemmesedlen kun er anført navnet på en eller flere personer, som ikke er opstillet til valget, eller alene navnet eller bogstavbetegnelsen for et parti, der ikke har opstillet kandidater til valget.

**Stk. 2:** En brevstemmeseddel er ugyldig, hvis den udover navnet på en eller flere personer, der ikke er opstillet til valget, kun er påført en uofficiel bogstavbetegnelse jf. dog stk. 3.

**Stk. 3:** En brevstemmeseddel, der ud over navnet på en eller flere personer, der ikke er opstillet til valget, kun er påført en af de uofficielle bogstavbetegnelser, der er omfattet af § 21, stk. 2, anses som en gyldig stemme for det pågældende partis kandidatliste, medmindre brevstemmesedlen er ugyldig efter en af de øvrige bestemmelser.

**§ 20:** En brevstemmeseddel er ugyldig, hvis den kun er påført en uofficiel bogstavbetegnelse på ét bogstav.

**§ 21, stk. 1:** En brevstemmeseddel er ugyldig, hvis den kun er påført en uofficiel bogstavbetegnelse bestående af flere bogstaver jf. dog stk. 2.

**Stk. 2:** Hvis der ikke hersker begrundet tvivl om, hvilket parti en uofficiel bogstavbetegnelse bestående af flere bogstaver skal angive, anses stemmesedlen som en gyldig stemme for det pågældende partis kandidatliste, som f.eks. RV (Radikale Venstre), KF (Det Konservative Folkeparti), SF (SF-Socialistisk Folkeparti), KD (Kristendemokarterne), DF (Dansk Folkeparti) og EL (Enhedslisten), medmindre brevstemmesedlen er ugyldig i medfør af en af de øvrige bestemmelser.

**§ 22:** En brevstemmeseddel er ugyldig, hvis den kun er påført kryds.

**§ 23:** En brevstemmeseddel er ugyldig, hvis den er påført modstridende angivelser vedrørende bogstavbetegnelse, listebetegnelse eller kandidatnavn (personnavn).

§ 24. Ved anvendelse af reglen i § 23 om modstridende angivelser bedømmes en uofficiel bogstavbetegnelse, der er påført en brevstemmeseddel sammen med en bogstavbetegnelse, et partinavn eller et kandidatnavn (personnavn), således:

1) Bogstavet »S«, bedømmes som Socialdemokratiets officielle bogstavbetegnelse (A).

2) De uofficielle bogstavbetegnelser, der er nævnt i § 21, stk. 2, (f.eks. RV, KF, SF, KD, DF og EL), bedømmes som de pågældende partiers officielle bogstavbetegnelse (f.eks. henholdsvis B, C, F, K, O og Ø).

3) En uofficiel bogstavbetegnelse, der ved det umiddelbart forudgående folketingsvalg var officiel bogstavbetegnelse for et af de opstillingsberettigede partier til det netop afholdte valg, bedømmes efter samme regler som det pågældende partis nuværende officielle bogstavbetegnelse.

4) En uofficiel bogstavbetegnelse, der ved det umiddelbart forudgående folketingsvalg var officiel bogstavbetegnelse for et parti, der ikke var opstillingsberettiget ved det netop afholdte valg, anses som en modstridende angivelse til enhver bogstavbetegnelse, partinavn eller kandidatnavn (personnavn).

5) En uofficiel bogstavbetegnelse, der ikke er omfattet af nr. 1-4, anses ikke som en modstridende angivelse til nogen bogstavbetegnelse, partinavn eller kandidatnavn (personnavn) *og dermed er stemmesedlen gyldig*.

§ 25. En brevstemmeseddel er ugyldig, såfremt det af andre grunde end dem, der er nævnt i §§ 19-24, ikke med sikkerhed kan afgøres, hvilken af kandidatlisterne vælgeren har villet give sin stemme. Anvendelse af forkortelser eller forkert stavemåde af et partinavn eller et kandidatnavn eller udfyldning af en brevstemmeseddel på forsiden uden for de rubrikker, der er bestemt til udfyldning, er ikke i sig selv til hinder for, at der kan foreligge den fornødne sikkerhed.

§ 26. En brevstemmeseddel er ugyldig, såfremt den konvolut, hvori den er indlagt, indeholder andet eller mere end én stemmeseddel.

§ 27. En brevstemmeseddel er ugyldig, såfremt det må antages, at den ikke er tilvejebragt af økonomi- og indenrigsministeren.

*Brevstemmer med særpræg*

§ 28. En brevstemmeseddel er ugyldig, såfremt den konvolut, hvori den er indlagt, er forsynet med påskrift eller påklæbning. Påklæbning med klar tape for at lukke konvolutten medfører dog ikke ugyldighed.

*§§ 26-28 undersøges ved brevstemmegennemgangen, som foretages dagen før valget.*

§ 29. En brevstemmeseddel, hvorpå der er tegnet, eller som ud over officiel eller uofficiel bogstavbetegnelse, partinavn eller kandidatnavn (personnavn) er påført påskrift eller påklæbning af nogen art, er ugyldig. Rettelse eller overstregning af en påført officiel eller uofficiel bogstavbetegnelse, et partinavn eller kandidatnavn (personnavn) betragtes ikke som påskrift.

§ 30. En brevstemmeseddel er ugyldig, såfremt den på anden måde end nævnt i §§ 28 og 29 er givet et særpræg, herunder ved udfyldning på bagsiden i stedet for eller foruden på forsiden, ved iturivning eller ved afrivning af et eller flere stykker. Udfyldning af en brevstemmeseddel på forsiden uden for de rubrikker, der er bestemt til udfyldning, betragtes ikke som særpræg. Iturivning eller afrivning betragtes ikke som særpræg, hvis dette er sket i forbindelse med udtagning af stemmekassen eller af konvolutten eller senere. Anvendelse af skrift, som er særlig karakteristisk eller som er gået ud af almindelig brug, og som indebærer en særlig udformning af bogstaverne, betragtes ikke som særpræg.